Selasar Kartini

Selasar Kartini (Carakan: ꦱꦼꦭꦱꦂꦏꦂꦠꦶꦤꦶ; basa Indhonésia: Selasar Kartini) ya iku taman kutha kang mapan ana ing Dalan Kartini, Kalurahan Salatiga, Kacamatan Sidareja, Kutha Salatiga, Propinsi Jawa Tengah utawa ing ngarep SMA Negeri 3 Salatiga. Taman iki diyasa taun 2012 kanthi ancas nyukupi ruang terbuka hijau (RTH) utawa papan tinarbuka ijo ing Kutha Salatiga. Rèng-rèngan taman iki dicepakaké kanggo wong kang padha mlaku lan tatanan rerungkudan.

 Kahanan 
Saliyané Taman Tingkir Salatiga lan Taman Kutha Salatiga, taman iki dadi salah siji papan ramé lan taman kutha kang diyasa kanggo nyukupi RTH ing Kutha Salatiga. Taman kasebut jaraké + 450 mèter sisih lor Alun-Alun Pancasila Salatiga lan + 500 mèter saka Tugu Jam Tamansari, prenahé ing sadawané Dalan Kartini – dhisik nalika jaman papréntahan gemeente (kuthapraja) diarani Normaalschoolweg. Wewengkon ing sakiwa-tengené Dalan Kartini dadi laladan pawiyatan, wondéné Dalan Dipanegara (dhisik diarani Toentangscheweg) dadi laladan papréntahan lan militèr.

Taman iki diyasa taun 2012 kanthi anggaran kurang luwih 10 milyar lan dikepyakaké déning Yuliyanto (Walikutha Salatiga) taun 2016. Pangepyakané dilakoni kanthi langsung lan ditekani sawenèh Satuan Kerja Perangkat Daerah (SKPD) lan paguyuban bebrayan kang nganggo fasilitas umum ing sakiwa-tengené. Taman kasebut wis kaping telu didandani nganti taun 2020, ya iku taun 2014, 2015, lan 2016.

Taman iku nganggo jeneng "Kartini" amarga mapan ing laladan Dalan Kartini Salatiga. Kawasan ijo iki dadi papan rujukan masarakat Salatiga kanggo sarèh lan lèrèn, malah kadhang dianggo kagiyatan pawiyatan lan dolanan skateboard. Pandegané diyasa kanggo wong kang padha mlaku lan tatanan rungkudan. Papan iki uga dijangkepi limang blok lan kios. Wondéné panganggoné dibagèkaké marang sawenèh SKPD kanggo papan panyebar pawarta marang bebrayan kanthi tupoksi, uga dianggo pegiat usaha mikro kecil menengah (UMKM) kanggo dodolan. Sarana liyané ing taman kasebut ya iku kakus, listrik, lan banyu saka Perusahaan Daerah Air Minum (PDAM) Kutha Salatiga.

 Uga delengen 
 Alun-Alun Pancasila Salatiga
 Taman Kutha Salatiga
 Taman Tingkir Salatiga
 Wit ngantèn

 Rujukan 

 Pranala jaba 

 Bakul Gendera ing Selasar Kartini
 Kahanan Selasar Kartini 
 Sabhara Salatiga Nalika ing Selasar Kartini 
 Selasar Kartini Dadi Papan Pacaran

Kategori:Papan wisata ing Jawa Tengah
Kategori:WikiPlesir